**3ο ΓΥΜΝΑΣΙΟ ΤΡΙΚΑΛΩΝ**

**«Εντυπώσεις από την μονοήμερη επίσκεψη στο ΚΠΕ Κισσάβου- Ελασσόνας»**

 Την Τρίτη 25/02/2014, μαθητές της Β’ Τάξης του 3ου Γυμνασίου Τρικάλων, συνοδευόμενοι από τη Διευθύντρια του σχολείου κα Ηλιάδη Αμαλία και τις καθηγήτριες κα Μαυρομμάτη Ειρήνη, κα Μπανάσιου Ευαγγελία και κα Μαγαλιού Καλλιόπη, πραγματοποίησαν εκπαιδευτική εκδρομή, διάρκειας μιας ημέρας, στην Ελασσόνα και στη Λάρισα.

 Η εκδρομή πραγματοποιήθηκε στα πλαίσια σχολικού εκπαιδευτικού προγράμματος με κεντρικό σημείο αναφοράς την ενέργεια και με υπεύθυνη καθηγήτρια για την υλοποίηση του προγράμματος τη φυσικό του σχολείου μας κα Μαυρομμάτη Ειρήνη.

 Προορισμός μας το ΚΠΕ Κισσάβου- Ελασσόνας στην Ελασσόνα. Σκοπός του ΚΠΕ Κισσάβου-Ελασσόνα είναι η ανάπτυξη της περιβαλλοντικής ευαισθησίας των μαθητών και του ευρύτερου κοινωνικού συνόλου μέσω των επιμορφωτικών δράσεων με περιβαλλοντικό περιεχόμενο. Στις υπερσύγχρονες εγκαταστάσεις του ΚΠΕ, μέσα στην αίθουσα πολλαπλών χρήσεων, μας έγινε μια πλήρης και εμπεριστατωμένη ενημέρωση γύρω από θέματα που αφορούν τις διάφορες μορφές την ενέργειας και στη συνέχεια μας προτάθηκαν αρκετοί τρόποι εξοικονόμησης ενέργειας. Μέσα από έναν γόνιμο διάλογο μεταξύ των υπευθύνων του ΚΠΕ και των μαθητών διατυπώθηκαν απορίες, προσωπικές σκέψεις και προβληματισμοί, δόθηκαν απαντήσεις και έγιναν προτροπές για εξοικονόμηση ενέργειας από τον καθένα μας ξεχωριστά. Ακολούθως, ως εναλλακτική επεξεργασία ενέργειας, επισκεφθήκαμε ένα σύγχρονο φωτοβολταϊκό πάρκο.

 Επόμενος προορισμός μας η πόλη της Λάρισας. Εκεί, περιηγηθήκαμε στα σημαντικότερα αρχαιολογικά μνημεία της πόλης. Πρώτος σταθμός μας το ξακουστό αρχαίο θέατρο της Λάρισας. Το αρχαίο θέατρο αποτελεί για την Λάρισα του σήμερα, τον ομφάλιο λώρο με το λαμπρό παρελθόν της, καθώς είναι από τα ελάχιστα και σημαντικότερα κτιριακά λείψανα που έχουν διασωθεί ως τις μέρες μας. Βρίσκεται στη συμβολή των οδών Βενιζέλου και Παπαναστασίου. Το εκπληκτικό αυτό οικοδόμημα, χρονολογείται τον 3ο π.Χ. αιώνα και σύμφωνα με τους αρχαιολόγους δεν υπολείπεται σε σπουδαιότητα, ποιότητα και χωρητικότητα από αυτό της Επιδαύρου. Το αρχαίο θέατρο της Λάρισας ήταν αφιερωμένο στο θεό Διόνυσο και χρησιμοποιήθηκε για τουλάχιστον έξι αιώνες, όταν και διακόπηκε απότομα η λειτουργία του. Εδώ δίδονταν οι θεατρικές παραστάσεις, τελούνταν οι μουσικοί και ωδικοί αγώνες, πραγματοποιούνταν οι συνεδριάσεις, του Κοινού των Θετταλών και της Εκκλησίας του Δήμου και διεξάγονταν οι μονομαχικοί αγώνες κατά την ρωμαϊκή περίοδο.

 Επόμενος σταθμός μας η αρχαία αγορά της Λάρισας το Μπεζεστένι. Ακριβώς δίπλα στην Τρίκλιτη Βασιλική στο λόφο του **Φρουρίου**, δεσπόζουσα θέση κατέχει το σημαντικότερο Οθωμανικό μνημείο της Λάρισας, το **Μπεζεστένι**, μια σκεπαστή αγορά του 15ου αιώνα. Η ονομασία "**Μπεζεστένι**" σημαίνει αγορά υφασμάτων καθώς προέρχεται από την περσική λέξη bez που σημαίνει βαμβακερό και τη λέξη bezzaz που σημαίνει έμπορος **υφασμάτων.** Το **Μπεζεστένι**, το οποίο είναι μνημείο μεγάλης ιστορικής αξίας, έχει διαστάσεις 30Χ20 μέτρα.

 Τελευταίος σταθμός μας τα βυζαντινά νεκροταφεία. Βυζαντινά νεκροταφεία εντοπίστηκαν σε διάφορα σημεία της πόλης, όπως στις παρυφές της πόλης, στη συνοικία Ταμπάκικα, στην οδό Αεροδρομίου, στην οδό Νικηταρά, στη συνοικία Ιπποκράτης και στο κέντρο της πόλης. Στο Λόφο του Φρουρίου ανασκάφηκε το νεκροταφείο του μεσοβυζαντινού ναού. Το νεκροταφείο αποτελείται από κιβωτιόσχημους και κεραμοσκεπείς καλυβίτες τάφους και δύο καμαροσκεπή οστεοφυλάκια.

 Μία άλλη πλήρως επιτυχημένη εκπαιδευτική εκδρομή είχε φτάσει στο τέλος της με τους μαθητές να έχουν αποκομίσει για άλλη μια φορά γνώσεις και εμπειρίες, εμπλουτίζοντας και διευρύνοντας τους ορίζοντες τους.

**Ευαγγελίνα Κόκκα**

**Β’1 3ΟΥ ΓΥΜΝΑΣΙΟΥ ΤΡΙΚΑΛΩΝ**